Hundene kan ikke finde hende. Hjemmeværnet og deres helikopter heller ej. Hun har ingen telefon med sig. Og hun har heller ikke brugt sit dankort. Det har været en besværlig proces i jagten på at finde 79-årige Edith Rudolph fra Aalborg SV. - Vi tjekker hele tiden op på henvendelser og lukker ender. Og vi undersøger alt lige fra kælderrum, udehuse og etageejendomme. Men vi er på bar bund, så vi har brug for, at folk er opmærksomme, siger Bruno Brix fra Nordjyllands Politi. - Vi har ledt alverdens steder. Så vi sætter vores lid til, at nogen ser noget. Eventuelt en gammel sort damecykel, som vi formoder, hun har haft med sig, siger vagtchef Per Vagn Jørgensen til TV2/Nord. Hvis du har set Edith eller hendes sorte cykel, kan Nordjyllands Politi kontaktes på 114.
Politiet har stadig ingen spor efter 79-årige Edith Rudolph, der har været forsvundet siden fredags. Politiet leder derfor efter hendes letgenkendelige sorte cykel med frakkeskåner.